b'\n_START_ARTICLE_\nPotenza (pokrajina)\n_START_SECTION_\nZgodovinske zanimivosti\n_START_PARAGRAPH_\nZgodovinsko najpomembnej\xc5\xa1i kraj v pokrajini je mesto Melfi, ki je doseglo vi\xc5\xa1ek va\xc5\xbenosti v trinajstem stoletju, za \xc4\x8dasa Friderika II., ki je mesto izvolil za svojo rezidenco. Tu je tudi leta 1231 razglasil Melfijske ustavne zakone, ki so urejevali zakonodajo Sicilskega kraljestva. Zakonik se danes \xc5\xa1teje med mejnike v razvoju moderne dr\xc5\xbeavne administracije. Toda po Friderikovi smrti so kmalu pri\xc5\xa1li na oblast Aragonci in mesto Melfi je za\xc4\x8delo propadati. Po dveh stoletjih, leta 1528, ko je bilo mesto \xc5\xbee dolgo pod \xc5\xa0panci, so ga napadli in zavzeli Francozi. Melfi je bilo oropano in po\xc5\xbegano, prebivalstvo pobito. \xc5\xa0panski kralj Karel V. je mesto spet zavzel \xc5\xbee leta 1531, a bilo je opusto\xc5\xa1eno in neobljudeno. Dva direktna kraljeva ukaza sta odlo\xc4\x8dila, naj se vselijo na razvaline mesta vsi prebivalci okolice in celo bli\xc5\xbenja kolonija Albancev. Novi me\xc5\xa1\xc4\x8dani so bili opro\xc5\xa1\xc4\x8deni davkov za 12 let.'